N á v r h
na odpustenie návratnej finančnej výpomoci uzatvorenej podľa § 6 odsek 5, písm. c/ a odsek 6 zákona NR SR č. 303/1995 Z.z. o rozpočtových pravidlách v znení neskorších predpisov.

Štátnemu fondu trhovej regulácie   SR ( ŠFTR ), bola poskytnutá  na zabezpečenie opatrení dopadov sucha 2000,  podľa uznesenia vlády SR číslo 467 zo dňa 21. júna 2000 v znení uznesenia vlády SR číslo 618  z 9. augusta 2000 návratná finančná výpomoc zo štátneho rozpočtu SR v čiastke 1,0 mld. Sk. Ministerstvo financií SR, Ministerstvo pôdohospodárstva SR a ŠFTR  uzavreli dňa 31. augusta 2000 Zmluvu o návratnej finančnej výpomoci podľa ustanovenia § 6, ods. 5, písm. c) a ods. 6 zákona NR SR číslo 303/1995 Z. z. o rozpočtových pravidlách  v znení neskorších predpisov ( zmluva ). Štátny fond trhovej regulácie SR bol 1. 1. 2002 pretransformovaný na Intervenčnú poľnohospodársku agentúru SR.
Návratná finančná výpomoc v čiastke 1,0 mld. Sk bola účelovo určená na nákupy obilia  a na poskytnutie  návratných finančných pôžičiek poľnohospodárskym  podnikom na zásoby  obilia uskladnené vo verejných  skladoch podľa zákona číslo 270/1991 Zb., o ŠFTR a zákona číslo 144/1998 Z. z. o skladiskovom záložnom liste, tovarovom záložnom liste  a doplnení niektorých ďalších predpisov. Táto návratná finančná výpomoc bola v nadväznosti na bod B.2.e doplneného uznesenia vlády SR číslo 618/2000  pre  ŠFTR uvoľnená v čiastke 0,8 mld. Sk do 31.augusta 2000 a 0,2 mld. Sk do 31. januára .2001. Zároveň bola pôvodná “zmluva” doplnená o Dodatok č.1. Tento bol uzavretý 5. januára 2001, kde sa v čl. III - práva a povinnosti  zmluvných strán, vymedzujú dlžníkovi splátky s odkladom prvej splátky do 31.januára. 2002. Týmto dodatkom sa zrušil pôvodný splátkový kalendár .
V zmysle ustanovenia § 6, ods. 3 zákona NR SR číslo 303/1995 Z. z. o rozpočtových pravidlách v znení neskorších predpisov, ŠFTR tieto finančné prostriedky viedol na samostatnom účte a výnosy z  týchto prostriedkov boli príjmom štátneho rozpočtu. Z uvedeného účtu ŠFTR čerpal finančné prostriedky na účely, na ktoré boli určené. 
Podľa systému financovania rastlinných komodít z úrody roku 2001 ŠFTR poskytoval  návratné finančné pôžičky na zásoby uskladnené vo verejných skladoch. Systém je založený  na uskladnení tovarov, ktoré sú  uvedené v ustanovení § 3 zákona NR SR  číslo 144/1998  Z.z. o skladiskovom záložnom liste, tovarovom záložnom liste a o doplnení niektorých ďalších zákonov. 
	Je treba pripomenúť, že pri priemernej ročnej úrode obilnín  sa uskladňuje  cca. 600,0 tis. ton na prechodnú dobu do ich spotrebovania. Náklady na   zabezpečenie výkonu skladiskových záložných listov  v uvedenom  množstve uskladnených obilnín predstavujú čiastku 2,5 mld. Sk. 
	V rozpočte kapitoly Ministerstva pôdohospodárstva sa v roku 2002 nepočíta  s bežným transferom  pre Intervenčnú poľnohospodársku agentúru SR. Podobne to bolo aj v roku 2001. Všetko úsilie ale aj prísľuby zo strany správcov štátneho rozpočtu smerovali  k príprave na odpustenie poskytnutej finančnej výpomoci. 
 V  zmysle Dodatku č. 2. ku  zmluve o návratnej finančnej výpomoci je táto organizácia povinná dlžnú čiastku 1,0 mld. Sk splatiť jednorázovo v termíne do 15.12.2002. Uvedená skutočnosť ohrozuje celkovú činnosť Intervenčnej poľnohospodárskej agentúry SR.
V nadväznosti na uznesenie vlády SR číslo 790 z 30. augusta 2001 k návrhu štátneho rozpočtu  na rok 2002  kde  sa v bode C. 8. uvádza vykonať opatrenia, ktoré budú smerovať k predĺženiu lehoty splatnosti a odpusteniu návratnej finančnej výpomoci  v sume 1,0 mld. Sk pre ŠFTR, Ministerstvo pôdohospodárstva SR spracovalo návrh na realizáciu druhej časti uvedeného bodu uznesenia vlády SR,   a to je odpustenie pôžičky.
V zriadenej Intervenčnej poľnohospodárskej agentúre SR sa má v roku 2002 zabezpečiť rozbehnutie činnosti v organizovaní trhu s vybranými poľnohospodárskymi výrobkami v zmysle zákona NR SR č. 491/2001 Z. z. o organizovaní trhu,  obdobne  ako to zabezpečujú intervenčné agentúry v krajinách EÚ. Intervenčná poľnohospodárska agentúra má zdokonaliť mechanizmy a nástroje regulácie trhu ako aj zabezpečenosť rezortu  na vstup do EÚ a zapadá aj do širších zámerov vlády v oblasti verejných financií. Vytvárajú sa podmienky pre výkon zákona o organizovaní trhu kompatibilnej právnej normy s právnymi normami v Európskej únie.
K 1.januáru.2002 uvádzaná návratná finančná výpomoc bola v Intervenčnej poľnohospodárskej agentúre viazaná nasledovne:
•	čiastka 583,4 mil. Sk v zmysle zmlúv s pestovateľmi na zásoby rastlinných komodít z úrody roku 2001 uskladnených vo verejných alebo certifikovaných skladoch podľa zákona NR SR č. 144/1998 Z. z. o skladiskových a tovarových záložných listoch
•	čiastka 210,5 mil. Sk v pohľadávkach za predané obilie
•	čiastka 206,1 mil. Sk v zásobách, ktoré sa nezrealizovali do konca roka 2001 
Projekt návratných finančných pôžičiek poľnohospodárskym prvovýrobcom  na zásoby uskladnené  vo verejných skladoch  podľa zákona číslo 144/1998  Z.z. o skladiskovom záložnom liste, tovarovom záložnom liste a o doplnení niektorých ďalších zákonov  sa v praxi osvedčil a je prínosom.  Preto je žiadúce, aby sa v tomto systéme  pokračovalo  aj po nadobudnutí účinnosti zákona o organizovaní  trhu  s vybranými poľnohospodárskymi výrobkami.
Ministerstvo financií SR listom č. 4902/2002-47 zo dňa 15.3.2002 oznámilo, že nemá  k tomuto materiálu z vecného hľadiska pripomienky a súhlasí s jeho predložením na rokovanie vlády SR. 
	Rozpočet kapitoly Ministerstva pôdohospodárstva SR je v roku 2002 v zrovnateľnej základni oproti roku 2001 nižší o 1,7 mld. Sk. 
	Z rozpísaných príjmov v objeme 2,2 mld. Sk je riziková 1,0 mld. Sk. V prípade nezabezpečenia príjmov  vyplýva, že rozpočet MP SR v oblasti výdavkov v roku 2002 bude o 2,7 mld. nižší ako v roku 2001.
V schválenom rozpočte sa aj napriek mnohým rokovaniam a upozorneniam nezabezpečuje valorizácia dotácií v zmysle zákona 240/1998 Z. z. o poľnohospodárstve v objeme 1,3 mld. Sk, nezabezpečujú sa výdavky na BSE v objeme 402,8 mil. Sk, výdavky na projekty pozemkových úprav v objeme 300,0 mil. Sk, výdavky na Administratívny integrovaný kontrolný systém (AICS) v objeme 200,0 mil. Sk.    S p o l u  nezabezpečené:  2 350 mil. Sk. 
	Veľkú časť rozpočtom nezabezpečených výdavkov Ministerstvo pôdohospodárstva SR zabezpečilo vzhľadom na ich nevyhnutnosť na úkor svojich výdavkov. Ide predovšetkým o zabezpečenie opatrení na zamedzenie šírenia BSE, zabezpečenie projektov AICS pre register pozemkov, registre vinohradov, ovocných sadov, chmeľníc,  register hospodárskych zvierat, zfunkčnenie inštitúcie Platobná agentúra, teda výdavkov, ktoré v rozhodujúcej miere plnia úlohy  z prístupových ciest do EÚ.
	Štátny fond trhovej regulácie resp. súčasná Intervenčná poľnohospodárska agentúra SR v roku 2001 a v roku 2002 nemá zo štátneho rozpočtu žiaden doplnkový zdroj.  Jeho náhradné riešenie z rozpočtu kapitoly MP SR je už neúnosné.